Som folkeopplyser og debattant gjennom flere tiår var Fugelli i særlig grad et talerør for svake gruppers situasjon og synspunkter. Han la vekt på å identifisere krefter, både i og utenfor helsetjenesten, som kunne true befolkningens helse og velferd. I forskning, undervisning og formidling var han opptatt av hvordan fordeling av makt og goder påvirket menneskenes helse. Det dreide seg ikke bare om makt og goder i økonomisk forstand, men også om å skape og dele verdier som trygghet, verdighet og frihet. Han var allerede i en tidlig fase kritisk til legeyrket og hevdet at den naturvitenskapelige slagsiden innen medisinsk forskning førte til forsømmelser av de menneskelige og samfunnsmessige sider ved sykdomsbegrepet. Fugelli var også aktiv i samfunnsdebatten, både rent faglig og politisk. Han markerte seg blant annet som kritiker av røykeloven og argumenterte for at antirøykekampanjene bidro til å forsure røykernes hverdag. Han uttalte seg krast overfor dem som vil styre folks helse, og sa at «kristne moralister og ortodokse sosialister har til alle tider villet bestemme over folk.» Han kritiserte også tidligere statsminister Gro Harlem Brundtland for hennes utfall mot røyking. Han var også politisk engasjert og kom blant annet med flere kritiske uttalelser mot Fremskrittspartiets politikk.